proxectonos/corpus_dominio_cientifico huggingface dataset:
Asistencia gravitacional

En astronáutica, asistencia gravitacional (en inglés, slingshot effec, swing-by ou gravity assist) é a manobra destinada a usar a enerxía do campo gravitacional dun planeta ou satélite para acelerar ou frear unha sonda espacial cambiando a súa traxectoria. A asistencia gravitacional úsase nas viaxes interplanetarias. Así, a Misión BepiColombo programouse con varios encontros planetarios para frear e variar a traxectoria, entre eles, un coa Terra en abril de 2020. Outros casos foron a sonda espacial Rosetta, a sonda Cassini-Huygens, ou New Horizons. A máxima variación de velocidade que pode proporcionar un planeta depende da súa masa e da distancia periapsical á que pasa ó obxecto. O máximo impulso no caso de Venus implica unha variación duns 7 km/s, para a Terra, 8 km/s, Marte 3, 5 km/s, Xúpiter 43 km/s ou Saturno 26 km/s.
É unha técnica común nas misións espaciais destinadas ó Sistema Solar exterior, que permite usar menos combustible e aforrar custos, cun deseño máis sinxelo das naves. En troques, a traxectoria vólvese máis longa e complicada para que a sonda pase por un ou varios planetas antes de dirixila ó destino final. Para usar a asistencia gravitacional dos planetas necesítase aproveitar o paso da sonda por unha determinada posición do planeta asistente en relación ó destino final, polo que as misións espaciais teñen "fiestras de lanzamento" en determinados momentos, que hai que aproveitar para a engalaxe.
Asistente persoal intelixente

Un asistente persoal intelixente é un axente tipo software que pode realizar tarefas ou ofrecer servizos a un individuo. Estas tarefas ou servizos están baseados en datos de entrada de usuario, recoñecemento de situación e a habilidade de acceder á información dunha variedade de recursos en liña (como o clima ou o tráfico, noticias, prezos de accións, o horario do usuario, os prezos polo miúdo, etc). Algúns exemplos de asistentes persoais son Siri de Apple, Braina, Google Now, Amazon Echo, Microsoft Cortana, S Voice de Samsung, Voice Mate, Silvia e Hidi de HTC. Descrición
De acordo co investidor de capital risco, Chi-Hua Chien, da firma Kleiner Perkins Caufield & Byers, os exemplos de tarefas que poden ser executadas por axentes persoais intelixentes automatizados inclúen o manexo da axenda (por exemplo: mandar unha alerta a alguén que chegará tarde á súa cea por un inconveniente de tráfico, actualización de horarios para ambas as partes, e cambiar o horario de reserva do restaurante) e un controlador persoal de saúde (por exemplo: monitorear a inxestión diaria de calorías, o ritmo cardíaco e o réxime de exercicio, e despois facer recomendacións e dar opcións para mellorar a saúde).
A tecnoloxía do asistente persoal intelixente é posíbel pola combinación de dispositivos móbiles, interfaces de programación de aplicacións (APIs), e a proliferación de aplicacións móbiles. Non obstante, os asistentes persoais automatizados son deseñados para realizar tarefas que só son especificadas unha vez a través da voz do usuario mentres que os axentes persoais intelixentes realizan tarefas en curso (por exemplo: actualización na axenda ou calendario) de forma autónoma. Historia
O asistente persoal intelixente ten as súas orixes nun proxecto de intelixencia militar artificial chamado CALO, polas súas siglas en inglés "cognitive assistant that learns and organizes” que significa asistente cognitivo que aprende e organiza. Adam Cheyer, un director do proxecto CALO, colleu unhas persoas do SRI International do centro de intelixencia artificial e formou un equipo para empezar a creación de Siri. Este foi o primeiro asistente persoal intelixente coñecido. Aspectos dun asistente persoal intelixente
Organizar e manter información
Un dos aspectos clave dun asistente persoal intelixente é a súa habilidade para organizar e manter información. Isto inclúe o manexo de correos electrónicos, eventos no calendario, arquivos, lista para seguir etc.
Askari

Nas linguas árabe, persa e suahili, a palabra askari significa soldado. Nas linguas occidentais esta palabra é utilizada para definir ás tropas mercenarias indíxenas de África e Oriente que serviron ós exércitos coloniais europeos durante os séculos XIX e XX. Orixe
Funcións orixinais
O cometido orixinal dos askari era o de servir de apoio ás tropas coloniais procedentes da metrópole e sufocar as revoltas locais contra estas. Os askari tamén desempeñaron labores policiais e de seguridade persoal.
Invasión de Abisinia
A finais do século XIX, Italia invade Abisinia. Para iso leva a un bo número de askari para engrosar o seu exército. A invasión é frustrada en 1896 cando o exército abisinio vence ós italianos. Os askari que foron feitos prisioneiros foron mutilados en castigo por seren considerados traidores.
Primeira guerra mundial
Axiña, os askari tamén se usaron como forza de combate contra os exércitos coloniais doutras nacións. O mellor exemplo disto deuse na primeira guerra mundial, cando o comandante Alemaña Paul von Lettow-Vorbeck se valeu de entre once mil e doce mil askari para manter en xaque ás forzas británicas, moi superiores en número. Os británicos non puideron gañar unha soa batalla contra eles en África oriental en toda a contenda. Novos significados
Segunda guerra mundial
O termo acadou novos significados nas décadas posteriores. Durante a segunda guerra mundial os oficiais das SS o empregaron para denominar ós desertores do Exército Vermello soviético que se unían máis tarde ás filas alemás.
Suráfrica
En Suráfrica chamóuselle askari ós guerrilleiros que combatían orixinalmente contra o réxime do Apartheid e tras seren capturados, colaboraban co exército surafricano coma espías ou mercenarios. Hoxe
Na actualidade, a palabra tamén é empregada nalgúns países africanos para denominar ós soldados armados con lanza ou, simplemente, a aqueles encargados de montar garda.
Aslannyń sabaqtary

Aslannyń sabaqtary (en kazako: Асланның сабақтары) é un filme kazako-alemán de 2013 dirixido por Emir Baigazin. O filme estreouse no Festival Internacional de Cinema de Berlín onde Aziz Zhambakiyev foi galardoado co Oso de Prata polas súas achegas no traballo de cámara. Personaxes
Timur Aidarbekov como Aslan
Aslan Anarbayev como Bolat
Mukhtar Andassov como Mirsain
Anelya Adilbekova como Akzhan
Omar Adilov como Mad
Adlet Anarbekov como Takhir
Daulet Anarbekov como Damir
Nursultan Nurbergenov como Maksat
Nurdaulet Orazymbetov como Daniyar
Erasyl Nurzhakyp como Arsen
Assan Kirkabakov como Shikan
Ramazan Sultanbek como Gani
Asma Mohamed Abdallá

Asma Abdallá ou Asma Mohamed Abdallá (tamén coñecida como: Asmaa, Abdallah, Abdullah; en árabe: أسماء محمد عبدالله ), nada en Khartún en 1946, é unha diplomática sudanesa. Desde o 8 de setembro de 2019 é a ministra de Asuntos Exteriores do Sudán no gabinete do primeiro ministro Abdalla Hamdok, durante a transición sudanesa de 2019 á democracia. É a primeira muller en asumir o posto de Ministra de Exteriores na historia do Sudán. Traxectoria
Abdalla naceu en Khartún en 1946. Estudou Economía e Ciencias Políticas na Universidade de Khartún e tras graduarse en 1971 foi unha das tres mulleres pioneiras en incorporarse como embaixadoras no Ministerio de Asuntos Exteriores xunto a Fatima Albeeli e Zainab Abdlkareem. Ten tamén unha mestría en relacións internacionais pola Universidade de Siracusa.
Representou ao seu país en diversos foros africanos e europeos incluídas as misións diplomáticas sudanesas en Estocolmo, Oslo e Rabat. En 1990 tralo golpe de estado sudanés de 1989 que levou a Omar al-Bashir ao poder, foi despedida do seu cargo como Ministra Plenipotenciaria e Subdirectora do departamento das Américas do Ministerio de Asuntos Exteriores.
Foi perseguida e hostigada polo réxime de Bashir e exiliouse a Marrocos onde traballou na secretaría da organización Árabe para a defensa contra o crime en Rabat, despois na secretaría xeral dos ministros de traballo árabes en Rabat e na Organización Islámica para a Educación, a Ciencia e a Cultura (ISESCO). Nos últimos anos do goberno da al-Bashir regresou a Sudán e creou unha oficina de tradución con varios diplomáticos que foran tamén despedidos. 2018-19 protestas sudanesas
Durante as protestas no Sudán de 2018-19, Abdallá uniuse ás Forzas da Liberdade e o Cambio (FFC) aproveitando a súa experiencia no traballo diplomático para o movemento revolucionario do país participando no Grupo de Traballo de Política Exterior. Promoveu as demandas do movemento popular en diversos foros internacionais. Ministra de Asuntos Exteriores
Abdallá non estaba na lista inicial de candidatos a carteiras ministeriais, con todo o primeiro ministro Abdalla Hamdok preferiuna a outros candidatos polo seu papel na oposición ao goberno de al-Bashir, o seu apoio ás protestas reclamando un cambio político e a súa experiencia diplomática. Abdallá converteuse así na primeira muller ministra de Asuntos Exteriores do Sudán o 8 de setembro de 2019 no Gabinete de Transición da transición sudanesa de 2019 á democracia. No mundo árabe é a terceira ministra de Asuntos Exteriores, precedida por dúas ministras de Mauritania. Entre os seus obxectivos prioritarios de traballo como ministra ten o reto de levantar as sancións dos Estados Unidos sobre Sudán pola crise de Darfur e por acoller durante un tempo ao líder de Al Qaeda Osama Bin Laden.
Outras tres mulleres forman parte do primeiro gabinete de transición: a activista Wala'a Essam al-Boushi, Ministra de Mocidade e Deportes, Lena el-Sheikh Ministra de Traballo e Desenvolvemento Social e a profesora de arqueoloxía Intisar el-Zein, Ministra de Educación Superior.
Asociación Española de Normalización y Certificación

A Asociación Española de Normalización y Certificación (AENOR) é unha organización privada, independente e sen fins de lucro dedicada á normalización e certificación da calidade no Estado español. Historia
Constituíuse en 1986, coincidindo coa entrada de España na Comunidade Económica Europea. Até entón a normativa de normalización era responsabilidade do Instituto de Racionalización y Normalización (IRANOR), entidade pública creada en 1945 dependente do Consello Superior de Investigacións Científicas. Historia
No primeiro ano creáronse os primeiros 24 comités técnicos de normalización, herdando o traballo de IRANOR, partindo de 7. 810 normas, xa existentes. Un ano despois, AENOR asumía a representación do Estado ante os organismos europeos: CEN, CENELEC e ETSI e internacionais ISO e IEC.
Actualmente, [cando? ] son máis de 200 os comités técnicos de normalización nos que participan preto de 6. 000 expertos.
En 1989 comezouse a certificación segundo UNE-EN ISO 9001 actualmente hai máis de 26. 000 certificados.
En 1992, coa celebración do Cumio da Terra no Río de Xaneiro, iniciáronse as políticas ambientais nas empresas, ISO 14000. Os primeiros certificados de AENOR desta norma son de 1994 e xa se levan emitidos máis de 6. 900 certificados.
En 2011, no seu 25 aniversario, AENOR contaba con 200 Comités Técnicos de Normalización, 28. 000 normas e máis de 90. 000 produtos exhiben a marca N. Nestes anos lévanse emitido máis de 60. 000 certificados de sistemas de xestión.
Asociación Galega de Anestesioloxía, Reanimación e Terapéutica da Dor

A Asociación Galega de Anestesioloxía, Reanimación e Terapéutica da Dor é unha sociedade científica, independente, non lucrativa, adicada ao estudo e divulgación das diferentes prácticas no ámbito da especialidade médica de Anestesioloxía, Reanimación e Terapéutica da dor. Reúne aos especialistas de Galicia que se adican á práctica clínica e á investigación neste campo. Constitúe ademais a delegación territorial da Sociedad Española de Anestesiología, Reanimación y Terapéutica del dolor. Foi fundada no ano 1991.
O seu presidente é o anestesiólogo Rafael Cabadas Avión.
Asociación Galega de Apicultura

A Asociación Galega de Apicultura (AGA) é unha asociación fundada no ano 1980 por Jesús Asorey Martínez.
Asociación Galega de Axuda a Ucraína

A Asociación Galega de Axuda a Ucraína, máis coñecida como AGA Ucraína, é unha unha asociación galega nada en febreiro de 2022 coa finalidade de prestar axuda humanitaria ao pobo ucraíno no contexto da invasión rusa de Ucraína. Traxectoria
Foi constituída o 28 de febreiro de 2022 por residentes ucraínos en Galicia para articular o envío de material de primeira necesidade a Ucraína por mor da súa invasión pola Federación Rusa e facilitar a acollida de refuxiados do conflito. Fundada na Coruña, conta con delegacións nas catro provincias de Galicia. A partir de marzo de 2022 comezou a recollida de alimentos, roupa de abrigo e medicamentos para o seu posterior envío a Ucraína, onde é repartida a través de diferentes institucións. Durante os primeiros nove meses de existencia, AGA Ucraína fretou 24 camións para fornecer axuda humanitaria. Paralelamente, a asociación conta cun programa de acollida de refuxiados mantendo estreita colaboración coa ONG ucraína KOLO Charity Foundation que traballa en asentamentos de persoas desprazadas polo conflito. AGA Ucraína colabora con diferentes institucións públicas e privadas de Galicia, como o Concello da Coruña, a Xunta de Galicia, a UDC ou Afundación. Debido ás súas actividades, AGA Ucraína foi recoñecida co Premio Solidario Grupo Social ONCE Galicia 2022.
Asociación Galega de Deseño

A Asociación Galega de Deseño, DAG, é unha organización sen ánimo de lucro fundada en 2006 que agrupa profesionais do deseño de Galicia. Abrangue moitas ramas do deseño, tales como o deseño gráfico e web, o deseño UX/UI, o deseño industrial, o deseño editorial, o deseño estratéxico ou o deseño de servizos.
A súa actividade consiste en impulsar o deseño en Galicia, facer divulgación e incluír o deseño dentro do tecido empresarial galego. Tamén reivindica a importancia do deseño no mundo empresarial actual e crea canles de comunicación entre os profesionais e os estudantes das escolas de deseño.
Asociación Galega de Profesionais da Ilustración

Non confundir con Ácido graxo poliinsaturado.
A Asociación Galega de Profesionais da Ilustración (AGPI) é unha asociación creada no ano 2000. Agrupa a ilustradores e ilustradoras de distintas xeracións e de todas as áreas da creación visual aplicada, como pode ser o deseño gráfico, a ilustración científica, a ilustración de libros etc. Cada 30 de xaneiro, coincidindo co día do nacemento de Castelao, organizan, colaborando coa Xunta de Galicia, o Día da Ilustración, unha data que serve para reivindicar o papel dos profesionais do mundo da ilustración homenaxeando a un ilustrador ou ilustradora histórico galego. Entre outros, foron protagonista deste día Reimundo Patiño, Lolita Díaz Baliño, María Antonia Dans ou Chichi Campos. Organización
Membresía
AGPI forma parte da Federación de Asociaciones de Ilustradores Profesionales (FADIP) do Estado español, integrada, a data de 2023, polas asociacións de Cataluña, Galiza, Madrid, País Vasco e Valencia, e do European Illustrators Forum (EIF), que inclúe asociacións de ilustradores de toda Europa; á súa vez, a FADIP tamén é membro do EIF.
Obxectivos
Segundo a súa páxina oficial os seus obxectivos son a representación e defensa dos dereitos e intereses dos seus membros, a mellora das condicións laborais, legais e de contratación dos profesionais, facilitar formación e información para o desenvolvemento dos mesmos, acadar maior proxección e recoñecemento sociocultural para a ilustración, e a colaboración con outras asociacións, con órganos de goberno e institucións da industria cultural. Para iso achegan orientación profesional e laboral, asesoría xurídica, directorios, informes etc, e organizan diversos cursos e conferencias.
Xunta directiva
A data de 2025, formaban parte da súa directiva, Laura Romero, Augusto Metztli, Aarón Moucho, Komorevi (Eva Agra), Chus Rojo, Lara Ingelmo, Elerre (Bruno López Rodríguez), Clara Cerviño, Perdivel (Rebeca Varela), Laura Caneira, Diego Estebo e Paula Mayor.
Asociación Galega de Profesionais da Tradución e da Interpretación

A Asociación Galega de Profesionais da Tradución e da Interpretación, coñecida a miúdo polo acrónimo AGPTI, é unha asociación galega do ámbito de tradución. Creouse no ano 2001 coa finalidade de servir de plataforma de comunicación entre profesionais para a defensa dos intereses dos traballadores da tradución e da interpretación. Tamén ten entre os seus obxectivos a difusión do galego como lingua de traballo neste sector e contaba en 2015 con algo máis de 100 membros.
A AGPTI forma parte da rede Vértice, que agrupa asociacións de tradución e interpretación de ámbito estatal.
En 2021 estaba presidida por Iria Taibo Corsanego.
Asociación Galega de Saúde Mental

1
A Asociación Galega de Saúde Mental, tamén coñecida como Asociación Galega de Saúde Mental-Asociación Española de Neuropsiquiatría (AGSM-AEN), é unha asociación multidisciplinar que agrupa aos profesionais da saúde mental en Galicia que, na actualidade, está constituída como unha sección territorial da Asociación Española de Neuropsiquiatría.
Conta cunha historia ampla na defensa da saúde mental, na xeración dun discurso comunitario na atención ao sufrimento mental e ten participado en distintos procesos, tanto institucionais como sociais, dirixidos ao desenvolvemento dunha rede asistencial digna e normalizada. Xunta directiva
No 2022, a xunta directiva da asociación está formada por: Presidente: Ramón Area Carracedo
Vicepresidenta: Irene Martínez Montero
Tesoureiro: Raimundo Mateos Álvarez
Secretaria: Carmen Armas Barbazán
Vogais:
María Alcira Cibeira Vázquez
Federico Menéndez Osorio
José Antón Casais Lestón
Ramón Ramos Ríos
Vogal da AEN:
María José Ramil Fraga
Vogal-Directora Publicacións:
María Jesús Gómez Rodríguez.
Asociación Galega do Profesorado de Educación Matemática

A Asociación Galega do Profesorado de Educación Matemática (AGAPEMA) é unha asociación galega centrada no ensino das matemáticas. Actividades
Organiza o Rally Matemático sen Fronteiras, que no 2006 ía pola súa XIV edición, o Rebumbio Matemático, que no 2006 vai no VI Rebumbio e a Olimpíada de 2º de ESO.
Edita a revista GAMMA (GAlicia+ MAtemática) e a colección de monográficos Lemniscata, ademais das actas dos seus congresos. Organiza varias exposicións como Matemáticas para desfrutar, Xeometría 3d e Explorando coa Luz e diversas actividades cos alumnos como Muralla Matemática, Concurso Vázquez Queipo, en Lugo, Concurso de Enxeño e entretemento matemático en Santiago de Compostela ou a Feira Matemática na Coruña.
Convoca o Premio Galicia de Tecnoloxías da Información e Comunicación aplicadas á Educación Matemática en Primaria ou Secundaria e o premio Arte e Xeometría xuntamente co Concello de Lugo.
Asociación Herpetolóxica Española

A Asociación Herpetolóxica Española (en castelán Asociación Herpetológica Española, AHE), é unha asociación científica española dedicada á herpetoloxía fundada en Madrid en 1984, no Museo Nacional de Ciencias Naturais. O seu ámbito de acción vai máis alá da propia España, realizando traballos noutros países: Marrocos, Portugal, Sáhara Occidental, Uruguai, e outros.
A AHE organiza diversas actividades destinadas á investigación e divulgación científica (congresos, programas de conservación), e tamén edita de maneira periódica tres publicacións.
Asociación Internacional de Federacións de Atletismo

A Asociación Internacional de Federacións de Atletismo (en inglés, International Association of Athletics Federations, ou IAAF) é o órgano de goberno do atletismo a nivel mundial. Historia
A IAAF foi fundada o 17 de xuño de 1912, baixo o nome de Federación Internacional de Atletismo Amateur (en inglés, International Amateur Athletics Federation), por representantes de 17 federacións nacionais de atletismo, no seu primeiro congreso celebrado en Estocolmo (Suecia).
En 1982 e anos posteriores, a IAAF acometeu varios cambios nas súas regras internas que permiten que os atletas poidan recibir compensacións económicas pola súa participación en competicións atléticas. Porén, a pesar diso, a IAAF mantivo a palabra "amateur" no seu nome até o congreso celebrado en 2001, polo o que o seu nome pasou de ser Federación Internacional de Atletismo Afeccionado ao actual Asociación Internacional de Federacións de Atletismo.
Desde outubro de 1993 a sede central da IAAF encóntrase en Mónaco. Funcións
Entre as súas funcións, ademais da organización de eventos deportivos, encóntranse a estandarización de métodos para medir o tempo nas probas cronometradas, así como o mantemento e recoñecemento de récords do mundo de atletismo nas súas diferentes categorías. Competicións organizadas pola IAAF
A IAAF organiza numerosas competicións en cada unha das súas especialidades ou disciplinas. As máis importantes son: Campionato Mundial de Atletismo
Campionato Mundial de Atletismo en Pista Cuberta
Copa Continental da IAAF
Campionato Mundial de Carreiras de Relevos
Campionato do Mundo de Marcha Atlética por Equipos (antes, Copa do Mundo de Marcha Atlética)
Campionato Mundial de Medio Maratón
Campionato Mundial de Campo a Través
Campionato Mundial de Atletismo Sub-20
Campionato Mundial de Atletismo Sub-18
Liga de Diamante
IAAF World Challenge
IAAF Challenges (eventos combinados, marcha atlética e lanzamento de martelo)
Road Races (maratón, medio maratón, carreira de 10 km, carreira de 20 km, e outros) Organización
A estrutura xerárquica da Asociación está conformada polo Presidente e os Vicepresidentes, o Congreso, o Comité Executivo, o Consello e os Comités Técnicos.
Federacións continentais
A IAAF conta, desde 2015, coa afiliación de 214 federacións nacionais, repartidas en seis organismos continentais:
Asociación Internacional dos Traballadores

Este artigo refírese á internacional de sindicatos actual. Para a organización histórica véxase Primeira Internacional. A Asociación Internacional dos Traballadores (AIT, ou IWA) é unha organización transnacional anarquista que une a sindicatos de diferentes países de ideoloxía antiautoritaria, na súa maioría anarcosindicalistas, aínda que tamén federa organizacións de traballadores con fins revolucionarias. O seu lema oficial na actualidade é: «Contra a globalización, internacionalismo proletario. Nin guerra entre pobos nin paz entre clases».
Entre o 25 de decembro de 1922 e o 2 de xaneiro de 1923 diversos grupos anarcosindicalistas refundaron en Berlín a AIT, trazando as súas orixes na Primeira Internacional (1864-1876) e considerándoa continuadora desta.
Entre o 8 e o 10 de decembro de 2006, no 23º Congreso da organización, celebrado en Manchester (Inglaterra), decidiuse mudar a sede de Oslo (Noruega), a Belgrado (Serbia), onde estará ata o 2011. Seccións da AIT
Denomínanse seccións ós sindicatos nacionais adheridos á AIT. So pode haber unha sección por país. AIT Secção Portuguesa - Portugal
Bulgarskaja konfederacija truda - Bulgaria
CNT-AIT - España
Confédération Nationale du Travail (Confederación Nacional do Traballo) - Francia (sitio web)
Confederação Operária Brasileira - Brasil
Norsk Syndikalistisk Forbund - Noruega
Priama Akcia - Eslovaquia (sitio web)
Sindikalna konfederacija Anarho-sindikalistička inicijativa - Serbia (sitio web)
Solidaridad Obrera - Chile (sitio web)
Solidarity Federation - Reino Unido (sitio web Arquivado 23 de setembro de 2020 en Wayback Machine. )
Конфедерация революционных анархо-синдикалистов - Rusia (sitio web)
Asociación Liberal do Estudantado Galego

A Asociación Liberal do Estudantado Galego (ALEGa) é unha asociación estudantil de ámbito galego que ten coma obxectivo promover e potenciar os valores liberais entre a mocidade galega amosando as virtudes que oferta o liberalismo nos diversos eidos (económico, individual, social, nacional, cultural. .. ).
ALEGa foi rexistrada na Xunta de Galicia en febreiro do 2012 e está integrada dentro da familia liberal galega xunto á Asociación Galega para a Liberdade e a Democracia (GALIDEM) e Converxencia XXI.
Ten como ámbito de actuación o territorio comprendido pola comunidade autónoma de Galicia.
Nas Asembleas Xerais celebradas en Santiago de Compostela, os membros de ALEGa decidiron poñer en funcionamento as áreas estratéxicas de "relacións internacionais", "comunicación e relacións externas", "difusión e rede" e "expansión e innovación".
Estivo representada polo seu secretario de relacións internacionais no Congreso do LYMEC (European Liberal Youth), que tivo lugar os días 11-13 de maio de 2012 en Copenhague.
Asociación Mineralóxica Internacional

A Asociación Mineralóxica Internacional é unha organización internacional afiliada á Unión Internacional de Ciencias Xeolóxicas e que se fundou en 1958 co obxectivo de promover a cooperación internacional nas ciencias mineralóxicas e reforzar a presenza da comunidade mineralóxica entre os grupos internacionais que se ocupan da ciencias da Terra.
No seu seo existen oito comisións, catro grupos de traballo e dous comités. O Consello do IMA reúnese anualmente en paralelo a unha reunión internacional, mentres que a Asemblea Xeral ten lugar cada catro anos. A Comisión de Novos Minerais, Nomenclatura e Clasificación é a encargada da estandarización da nomenclatura das máis de 4000 especies minerais coñecidas. Un total de 38 organizacións nacionais están adheridas ao IMA.
Asociación Mundial de Boxeo

A Asociación Mundial de Boxeo ou AMB (en inglés World Boxing Association, WBA) é unha organización de Boxeo profesional con sede en Cidade de Panamá, Panamá, anteriormente coñecida como National Boxing Association (NBA) antes de cambiar o seu nome no 1962.
No 1974, a normativa da asociación foi modificada da man de figuras do boxeo como Rodrigo Sánchez ou Elías Córdova para outorgar unha maioría de votos ás nacións latinoamericanas.
O empresario venezolano Gilberto Mendoza é o presidente da asociación desde o 1982. Nos anos 90, as oficinas trasladáronse de Panamá a Caracas, Venezuela ata xaneiro de 2007, cando volveron novamente á Cidade de Panamá. Presidentes
Asociación Nacional de Boxeo (NBA)
Asociación Mundial de Boxeo (WBA) (AMB)
Asociación Nacional de Estudantes de Matemáticas

A Asociación Nacional de Estudantes de Matemáticas é unha asociación que representa os estudantes de matemáticas en España. Ademais, encárgase de organizar actividades de divulgación das matemáticas, de crear un vínculo entre o alumnado de matemáticas en España e de promover o papel dos matemáticos no mundo laboral.
Durante a asemblea xeral anual elíxese unha xunta directiva, responsable de dirixir e representar aos estudantes da Asociación noutras asociacións relevantes, e de supervisar e apoiar as ideas dentro do ámbito da asociación. Desde xullo de 2025 a directiva fóromana Javier Polo (presidente), Pepe Molina (vicepresidente), Santiago Puyol (secretario) e Andrea Díaz (tesoureira). Historia
A idea de crear a asociación xurdiu no terceiro Encontro Nacional de Estudantes de Matemáticas en 2002.
O Encontro Nacional de Estudantes de Matemáticas de 2011 formou parte do centenario da Real Sociedade Matemática Española.
Desde 2017 a asociación publica anualmente a revista TEMat, que difunde traballos de matemáticas.
En torno ao Día Internacional das Matemáticas de 2017, a Asociación organizou por primeira vez o Concurso do Día Pi.
En xuño de 2018 converteuse nunha das asinantes do Manifesto da Rede de Divulgación Matemática para o recoñecemento da divulgación das matemáticas, promovido pola Rede de Divulgación Matemática.
En abril de 2019 converteuse nunha das institucións impulsoras do Museo de Matemáticas de Aragón.
Desde 2023 é a organizadora da Liga Matemática.
O 4 de febreiro de 2024 anunciouse que a Asociación Nacional de Estudantes de Matemáticas apoiaría o Congreso Europeo de Matemáticas de 2024.
En xuño de 2025, a Asociación denunciou a decisión da Xunta de Galicia de eliminar o Máster en Matemáticas da USC, apoiando a plataforma En defensa do mestrado de Matemáticas da USC. Presidencia
O presidente ou presidenta é a máximo representante da asociación. Elíxese anualmente no Encontro Nacional de Estudantes de Matemáticas, durante a asemblea xeral, por maioría absoluta, dentro dunha candidatura. A candidatura á xunta directiva inclúe presidencia, vicepresidencia, secretaría e tesouraría. Juan Miguel Ribera Puchades (elixido en 2007)
Esther Ramos (elixida en 2010)
Adrià Alcalá Mena (elixido en 2011)
Jaime Sánchez Fernández (elixido en 2012; fora vicepresidente)
José Luis Ríos Calle (elixido en 2013, reelixido en 2014)
Jaime Ferrer Velasco (elixido en 2015; foi a primeira vez que se votaba entre máis dun candidato)
Andrés Mateo Piñol (elixido en 2016)
Guillem García (elixido en 2017, reelixido en 2018)
Alfonso Márquez (elixido en 2019, reelixido en 2020)
Clara Martínez (elixida en 2021, reelixido en 2022)
Marina Díaz (elixida en 2023, reelixida en 2024)
Javier Polo (elixido en 2025)
Asociación Numismática Finlandesa

Non confundir con Sociedade Numismática Finlandesa. A Asociación Numismática Finlandesa (en finés: Suomen Numismaattinen Yhdistys –SNY–; en sueco Numismatiska Föreningen i Finland r. y. ) é unha entidade asociativa fundada en 1914 co obxectivo de unir os investigadores e os coleccionistas de moedas, medallas e obxectos afíns de Finlandia, e promover a ciencia numismática e a arte da medalla finlandesa.
Ten a súa sede en Helsinqui, e conta con máis de 1. 500 afiliados. O seu presidente é Petteri Järvi.
A SNY é unha das 23 asociacións numismáticas que se integran na Sociedade Numismática Finlandesa (Suomen Numismaatikkoliitto ry –SN–).
Trátase da asociación máis antiga no seu ámbito e tamén a de maior número de afiliados e a que ten unha área de operacións máis grande. Ademais da súa actuación en Finlandia, a SNY foi unha das entidades fundadoras da Unión Numismática Nórdica en 1936.
A Asociación organizou poxas numismáticas desde o mesmo ano da súa fundación. Ademais emite medallas e promove conferencias, visitas, exposicións e outras actividades educativas e editoriais no ámbito da numismática, entre elas a publicación, desde 1976, de Numismaattinen aikakauslehti ("Revista numismática"), cunha periodicidade de entre 4 e 5 números anuais. Publicacións
Talvio, Tuukka (1994). Tutkijoita, keräilijöitä ja lahjoittajia: Suomalaisia numismaatikkoja 1700-1917 ["Investigadores, coleccionistas e doadores. Numismáticos finlandeses 1700-1917"]. Suomen numismaattinen yhdistys, Helsinqui. ISBN 9789519523637.
Talvio, Tuukka (2004). Rahojen parissa: Suomen numismaattinen yhdistys 1914-2004 ["Sobre a moeda: Asociación Numismática Finlandesa 1914-2004"]. Suomen numismaattinen yhdistys, Helsinqui. ISBN 952-99333-0-4
Asociación de Bibliotecarios da Igrexa en España

A Asociación de Bibliotecarios da Igrexa en España (ABIE) é unha asociación canónica pública de ámbito español, sen ánimo de lucro, creada o 1993 pola Conferencia Episcopal Española, para a defensa, conservación e difusión do patrimonio bibliográfico da Igrexa. ​ Traxectoria
Previamente, en 1969, 1972 e 1985 tiveron lugar tres intentos para agrupar aos bibliotecarios eclesiásticos españois, tal e como xa se facía cos arquiveiros eclesiásticos desde o ano 1969. ​ Estes intentos acabaron frutificando grazas ao impulso de Josep Maria Martí Bonet, quen en 1991 convocou ata 75 directores de bibliotecas eclesiásticas. Á convocatoria asistiron tan só 15, pero estes establecéronse en Comisión Xestora, co encargo de constituír a futura Asociación. Así, o 9 de abril de 1993, tivo lugar no Seminario Conciliar de Madrid a Asemblea Constituínte da Asociación, aínda que os seus estatutos non foron aprobados pola Conferencia Episcopal Española ata o 19 de novembro de 1993. ​ O primeiro presidente da asociación foi Alfonso de la Fuente, mentres que Carlos García Andrade foi nomeado secretario. ​
ABIE é unha das 20 asociacións e colexios profesionais membros da Federación Española de Sociedades de Arquivística, Biblioteconomía, Documentación e Museística (FESABID) desde o 13 de decembro de 2008. ​ Así mesmo, desde 1997, ​ a Asociación tamén é membro de BETH, Bibliotecas Europeas de Teoloxía (Bibliothèques Européennes de Théologie, nas súas siglas en francés; European Theological Libraries, nas súas siglas en inglés). En 2019, contaba con máis de 50 socios. ​
Segundo o capítulo II, artigo 6. 1 dos seus estatutos, ​ a asociación está formada por todas aquelas persoas que acrediten ter un cargo estable de bibliotecario ou auxiliar de biblioteca en calquera das máis de 300 bibliotecas​ (capitulares, diocesanas, parroquiais, episcopais etc. ) ou centros de documentación eclesiásticos de toda España.
Ten como principais actividades a realización de cursos temáticos de formación​ para os seus socios, e a celebración desde 2007 dunhas Xornadas Técnicas, ​ de periodicidade anual, que se celebraron principalmente en Madrid, na sede da Conferencia Episcopal Española (2007-2012) e na Universidade Eclesiástica San Dámaso (2013-2017). A partir de 2018 estas xornadas comezan a realizarse en diferentes puntos da xeografía española, tendo lugar nos últimos anos en Córdoba (2018), Oviedo (2019) e Salamanca (2020), esta última aprazada a 2022 debido á pandemia ocasionada polo Covid'19. Estas Xornadas convertéronse no principal e máis importante punto de encontro e de reunión de todos os profesionais e técnicos que xestionan as bibliotecas eclesiásticas, para o intercambio de opinións, de experiencias e de posta ao día de coñecementos. As Xornadas organízanse conxuntamente coa Comisión Episcopal para o Patrimonio Cultural da Conferencia Episcopal Española.
O ano 2010, xunto coa Fundación Ignacio Larramendi, a ABIE convocou a primeira edición do concurso "Boas Prácticas Bibliotecarias", ​ na que resultou gañadora a Biblioteca do Colexio de San Gabriel de Madrid.
Asociación de Internautas

A Asociación de Internautas é unha organización de usuarios de Internet e telecomunicacións de España, fundada o 10 de outubro de 1998 a partir de varias organizacións: Fronteras Electrónicas-FrEE, Grupo Tarifa Plana, Plataforma La Huelga, Plataforma Tarifa Plana co obxectivo de acadar unha tarifa plana universal e accesible para o uso da rede telefónica básica nas comunicacións e conexións a Internet ou de calquera outra rede de similares características, existente ou que se puidese crear.
Nas súas orixes o obxectivo era acadar que primeiramente Telefónica, como operador dominante, ofrecese un prezo fixo para conectarse a Internet. Unha cota que non dependese do tempo de conexión como se estaba facer ata entón en que se cobraba por minuto de conexión, como as chamadas telefónicas de voz. A chegada doutros operadores ao mercado fixo que esta reivindicación se ampliase e a popularización do uso de Internet levou á Asociación de Internautas á defensa dos intereses dos usuarios de Internet fronte a organizacións de dereitos de autor como a SGAE.
Asociación de Nais e Pais de Alumnos

Unha Asociación de Nais e Pais de Alumnos é en España unha organización, considerada unha entidade de dereito privado, formada polos titores do alumnado dun mesmo centro educativo de primaria ou secundaria. Estas asociacións adoitan organizar actividades extraescolares e participar nas decisións escolares mediante os representantes no Consello Escolar.
Asociación de Tenistas Profesionais

A Asociación de Tenistas Profesionais (ATP; en inglés: Association of Tennis Professionals) é unha organización creada en 1972 coa intención primeira de protexer e velar polos intereses de todos aqueles xogadores masculinos de tenis. Historia e características
Desde 1990, a ATP organizou o circuíto principal de tenis masculino a nivel mundial, coñecido como ATP Tour (unha evolución dos formatos anteriormente denominados World Championship Tennis). A partir do ano 2009, o devandito remodelouse, pasando a nomearse ATP World Tour.
A sede central do ATP atópase localizada en Londres, Gran Bretaña. A división americana aséntase en Ponte Vedra Beach (Florida); a europea reside en Mónaco, e finalmente aquela dedicada ao resto do mundo, incluíndo África, Asia e Oceanía, ten a súa base de operacións en Sidney, Australia. Semanas como número 1
Por xogador
A táboa da esquerda mostra o número total de semanas que cada xogador foi número 1 durante a súa carreira na ATP.
A táboa da dereita mostra o ránking do número máximo de semanas consecutivas nos que cada xogador permaneceu como número 1 da ATP.
Por país
Xogadores en activo están en grosa. Actual número 1.
Asociación de Terapia Familiar e Mediación de Galicia

A Asociación de Terapia Familiar e Mediación de Galicia (ATFM de Galicia), ás veces coñecida pola forma abreviada de Asociación de Terapia Familiar de Galicia, é unha asociación dedicada a dar formación relacionada coa terapia familiar a profesionais da psicoloxía, do traballo social, da medicina e da educación social.
Forma parte da Federación Española de Asociaciones de Terapia Familiar (FEATF).
Na súa fundación, o seu primeiro presidente foi Luis Ferrer i Balsebre. Na actualidade, o presidente é o psicólogo Roberto Antón Santiago.
Asociación de Tradutores Galegos

A Asociación de Tradutores Galegos, coñecida tamén co acrónimo ATG, creada en 1985 e disolta en 2021, foi unha asociación galega que englobaba os tradutores que vertían textos doutras linguas á lingua galega. A súa páxina web, que permanece activa, divulga textos da literatura universal traducidos ó galego a través dunha biblioteca virtual coñecida como Biblioteca Virtual de Literatura Universal en Galego.
Por orde cronolóxica, ocuparon a presidencia, Xulián Maure, Xosé María Gómez Clemente, Xavier Senín, Fernando Moreiras e, dende finais de 2020, Raúl Gómez Pato.
Asociación de Técnicos de Informática

A Asociación de Técnicos de Informática (ATI) é unha asociación sen ánimo de lucro que agrupa a profesionais e estudantes do sector das Tecnoloxías da Información e da Comunicación (TIC). O seu ámbito é España, e nel a súa implantación está desenvolvida a través dos seus Capítulos Territoriais, entre eles o de Galicia. Fundada en 1967, é a asociación profesional española máis antiga adicada á informática, con sedes en Barcelona (sede xeral) e Madrid.
ATI publica en español a revista Novática, decana da prensa informática española, así como Revista Española de Innovación, Calidad e Ingeniería del Software. Dende 2000 a 2011 publica tamén a revista dixital en inglés UPGRADE: The European Journal for the Informatics Professional, por delegación doConsello de Sociedades Informáticas Profesionais Europeas (CEPIS).
ATI conta con dezaséis grupos de traballo cubrindo diversas áreas do sector das TIC e participa, como entidade organizadora ou colaboradora, en eventos do sector.
ATI é a representante da profesión informática española na Federación Internacional para o Procesado da Información (IFIP) e CEPIS, organización da que é membro fundador. Tamén conta cun acordo de colaboración coa Asociación para a Maquinaria de Cómputo (ACM).
A nivel estatal estableceu acordos de colaboración ou vinculación con Ada Spain, ASTIC, Hispalinux, AI2 e a Asociación Nacional de Estudantes de Enxeñerías e Enxeñerías Técnicas en Informática (RITSI).
ATI expresa a súa posición sobre diversos temas (Software libre, estudos universitarios de Informática, Canon por copia privada, etc. ) a través de comunicados, notas de prensa e editoriais da revista Novática.
En 2017 a Axencia Española de Protección de Datos impón a ATI dúas multas, unha de 45. 000 € (infracción moi grave) por transmitir datos de carácter persoal fora do territorio do Espazo Económico Europeo, e outra de 5. 000 € (infracción leve), por remitir correos electrónicos a través do servizo MailChimp de The Rocket Science Group LLC vulnerando o dereito dos destinatarios. Os recursos de ATI contra das sancións son desestimados sucesivamente pola Audiencia Nacional e o Tribunal Supremo de España.
Asociación de estudantes

A asociación de alumnos tamén se denomina consello estudantil, goberno estudantil, senado estudantil ou gremio dos estudantes segundo os niveis educativos e os países. É unha organización de estudantes que se xera nun centro educativo: escola, colexio, instituto ou universidade. Dedícase a representar e defender os dereitos do alumnado, así como a organizar actividades sociais e culturais para os estudantes ou facilitar apoio académico aos estudantes. Finalidade
As asociacións de alumnos son manexadas por estudantes para os estudantes, independentemente das autoridades que teña a institución educativa. Algunhas veces, teñen só alcance local, pero tamén se agrupan en organizacións nacionais, estatais ou internacionais. Son tamén responsábeis de prover unha gran variedade de servizos aos estudantes, quen poden formar parte delas libremente ou participar sen máis nas actividades que organicen. Variacións por país
Colombia
O goberno estudantil é un espazo real de formación para a democracia, que se evidencia na posibilidade dos estudantes para elixir e ser elixidos, representar os intereses da súa comunidade e desenvolver a súa capacidade de liderado político na institución e o seu contorno local.
Estados Unidos
Nos Estados Unidos, a asociación de estudantes moitas veces só se refire a un edificio físico propiedade da universidade co fin de proporcionar servizos para os estudantes sen un órgano de goberno. Tamén se coñece como un centro de actividades estudantís (ou comunmente como campus).
España
En España, as asociacións de estudantes son órganos formados por 3 ou máis estudantes desde os 14 anos que realizan actividades socioculturais, preocupacións e propostas dos estudantes e en representalos nos órganos de goberno como Consello Escolar do Estado (España), Consello da Mocidade de España ou a plataforma da infancia entre outros. Estas organizacións considéranse asociacións ou Organización sen ánimo de lucro. Atopamos varias organizacións en distintos niveis. A nivel de comunidade autónoma, podemos atopar organizacións como FAAVEM, FEMAE, UDECA. A nivel estatal, está CANAE (confederación estatal de asociacións de estudantes).
Xapón
No Xapón, o alumnado chámase gakusei-jichi-kai (学生自治会)). En xaponés, a palabra significa auto-goberno-organización de estudantes. O corpo de estudantes no Xapón promove actividades extracurriculares. Polo xeral, unha asociación cultural, Bunka-kai (文化会)), e unha asociación deportiva, Taiiku-kai (体育会)), están incluídas dentro dun corpo de estudantes como organizacións autónomas. Un estudante pode pertencer a unha ou máis organizacións de estudantes e pode participar nas actividades extracurriculares das organizacións estudantís. Con todo, as actividades extracurriculares das universidades e colexios foron diminuíndo desde a década de 1990. Tipoloxía de alumnado
Os diversos tipos de alumnado tamén teñen unha participación diversa nas asociacións.
Asociación para a Defensa da Natureza de Andorra

A Asociación para a Defensa da Natureza de Andorra (Associació per a la Defensa de la Natura) é unha ONG que ten como obxectivo protexer e estudar a natureza en Andorra.
Naceu en 1986 como resultado da preocupación dun grupo de persoas polo medio ambiente. A ADN persegue os seus obxectivos a través de tres liñas básicas de acción, o estudo, a conservación e a divulgación.
Asociación para a Defensa do Patrimonio de Galicia

A Asociación para a defensa do Patrimonio Cultural Galego (APATRIGAL) é unha asociación de ámbito galego creada en Santiago de Compostela o 3 de xuño de 2016. Traxectoria
A asociación nace co obxectivo principal de defender a concienciación, difusión, valorización e investigación do patrimonio cultural galego. Os 11 socios fundadores pertencen a diferentes ámbitos profesionais como a arqueoloxía, arquitectura, antropoloxía ou xeografía
O arquitecto Carlos Henrique Fernández Coto é presidente da asociación dende a fundación, no ano 2016. No ano 2020 foi reelixido como presidente.
Asociación para a Paz

A Asociación para a Paz (en inglés Partnership for Peace, PfP) é un programa da Organización do Tratado do Atlántico Norte (OTAN) destinado a estreitar as relacións da OTAN con outros estados europeos e a antiga Unión Soviética. Hoxe en día conta con 23 membros.
Foi unha iniciativa dos Estados Unidos na reunión de Ministros de Defensa da OTAN en Travemünde, Alemaña, nos días 20 e 21 de outubro de 1993, e formalmente aprobada do 10 ao 11 de xaneiro no cumio da organización de 1994 en Bruxelas, Bélxica.
Dez Estados que eran membros (Bulgaria, República Checa, Estonia, Hungría, Letonia, Lituania, Polonia, Romanía, Eslovaquia e Eslovenia) desde entón, sumáronse á OTAN.
O 26 de abril de 1995 Malta pasou a ser membro da PfP, pero retirouse o 27 de outubro de 1996 co fin de manter a súa seguridad intacta. O 20 de marzo de 2008 Malta decidiu reactivar o seu acceso. Este retorno foi aceptado pola OTAN no cumio de Bucarest do 3 de abril de 2008.
Durante o cumio da OTAN en Riga, o 29 de novembro de 2006, Bosnia e Hercegovina, Montenegro e Serbia foron convidadas e aceptaron sumarse á asociación. Países asinantes do documento marco da Asociación para a Paz
Membros actuais
Azerbaidján (4 de maio de 1994)
Armenia (5 de outubro de 1994)
Austria (10 de febreiro de 1995)
Belarús (11 de xaneiro de 1995)
Bosnia e Hercegovina (14 de decembro de 2006)
Kazakhstán (27 de maio de 1994)
Finlandia (9 de maio de 1994)
Irlanda (1 de decembro de 1999)
Malta (unida o 26 de abril de 1995; retirada o 27 de outubro de 1996. Reactivada o 20 de marzo de 2008; Aceptada pola OTAN o 3 de abril de 2008. )
Moldova (16 de marzo de 1994)
Montenegro (14 de decembro de 2006)
Kirguizistán (1 de xuño de 1994)
Rusia (22 de xuño de 1994)
Serbia (14 de decembro de 2006)
Suecia (9 de maio de 1994)
Suíza (11 de decembro de 1996)
Tadjiikistán (20 de febreiro de 2002)
Turkmenistán (10 de maio de 1994)
Ucraína (8 de febreiro de 1994)
Uzbekistán (13 de xullo de 1994)
Xeorxia (23 de marzo de 1994)
Países asinantes que se converteron en membros de pleno dereito da OTAN o 12 de marzo de 1999
Hungría (8 de febreiro de 1994)
Polonia (2 de febreiro de 1994)
República Checa (10 de marzo de 1994)
Países asinantes que se converteron en membros de pleno dereito da OTAN o 29 de marzo de 2004
Bulgaria (14 de febreiro de 1994)
Eslovaquia (9 de febreiro de 1994)
Eslovenia (30 de marzo de 1994)
Estonia (3 de febreiro de 1994)
Letonia (14 de febreiro de 1994)
Lituania (27 de xaneiro de 1994)
Romanía (26 de xaneiro de 1994)
Países asinantes que se converteron en membros de pleno dereito da OTAN o 1 de abril de 2009
Albania (23 de febreiro de 1994)
Croacia (25 de maio de 2000)
Membros con solicitude de acceso á OTAN
Macedonia do Norte (15 de novembro de 1995) (Até que se solucione a disputa do nome con Grecia).
Asociación para a Recuperación da Memoria Histórica

A Asociación para a Recuperación da Memoria Histórica, tamén coñecida co acrónimo ARMH, é unha asociación española constituída en decembro de 2000. Ten por boxecto a localización das vítimas da represión durante a guerra civil española na zona controlada polo bando nacional en contra do réxime legalmente constituído. Entre esas vítimas figuras persoas asasinadas, xeralmente por falanxistas, e cuxos corpos, decote enterrados en fosas comúns, non puideron ser recuperados polas súas familias.
Asociación para o Comercio Xusto e Solidario Panxea

A Asociación para o Comercio Xusto e Solidario Panxea é unha organización non gobernamental de axuda ao desenvolvemento e comercio xusto situada en Santiago de Compostela. Traballo e organización
Foi fundada en 1995 por un antigo grupo de voluntarios que buscaban a súa propia maneira de facer chegar o consumo responsábel, o comercio xusto e a acción social a Santiago de Compostela e Galicia.
Panxea é gobernada de maneira asemblearia polos seus membros, que organizados por comisións, presentan e discuten as súas propostas. Ademais da asemblea xeral anual, conta con reunións semanais, abertas á participación pública.
Xunto ás actividades de educación social, sensibilización e axuda ao desenvolvemento, conta cunha tenda pública de produtos de comercio xusto e ecolóxico.
Forma parte da Rede Galega de Consumo Consciente e Responsábel, da Iniciativa pola Soberanía Alimentaria dos Pobos e do Espacio por un Comercio Justo (Espazo por un Comercio Xusto).
Panxea recibiu o Premio Vagalume 2006 concedido polo Concello de Santiago ao proceso de sensibilización e difusión do Comercio Xusto levado a cabo na cidade, ademais doutros premios e citacións menores.
Desde abril de 2010, Panxea organizouse coma Cooperativa Galega de Consumidores, baixo as siglas "Panxea S. C. G. "
A actividade principal de Panxea adscríbese ao comercio xusto. A difusión principal lévase a cabo nun establecemento de venda ao público.
Os produtos son adquiridos mediante importadoras de Comercio Xusto, encargadas de garantir a orixe e respecto de dito produto aos principios internacionais do Comercio Xusto.
Os produtos ecolóxicos obtéñense de produtores locais, fomentando cadeas curtas de distribución e o respecto polo medio ambiente.
O resto da educación, difusión e sensibilización lévase a cabo mediante a preparación de actos, conferencias e obradoiros.